อโยธยาเอยาวดี
อโยธยาเอยาวดี เป็นการ์ตูนไทยแนวอิงประวัติศาสตร์และบอยเลิฟ สร้างสรรค์โดยนักวาดที่ใช้นามปากกาว่า Amulin เผยแพร่ครั้งแรกในรูปแบบการ์ตูนสั้น ก่อนพัฒนาเป็นผลงานขนาดยาวในภายหลัง โดยมีเนื้อหาดัดแปลงความสัมพันธ์ของตัวละครที่ได้รับแรงบันดาลใจจากบุคคลในประวัติศาสตร์สมัยอยุธยาในลักษณะสมมติ ผลงานเริ่มต้นจากการ์ตูนสั้นจำนวน 3 ช่องที่เผยแพร่ในปี พ.ศ. 2565 ก่อนจะพัฒนาเป็นการ์ตูนขนาดยาวในปี พ.ศ. 2567 - พ.ศ. 2569

ในปี พ.ศ. 2569 ผลงานดังกล่าวได้รับการกล่าวถึงในสื่อสังคมออนไลน์ ภายหลังจากมีข้อวิพากษ์วิจารณ์ว่าละครโทรทัศน์เรื่อง หงสาวดี ของช่องวัน 31 มีความคล้ายคลึงกับอโยธยาเอยาวดี
เนื้อหาและแนวคิด
ผลงานดังกล่าวนำเรื่องราวในประวัติศาสตร์ของสมเด็จพระนเรศวรมหาราชและพระมหาอุปราชา มาดัดแปลงในรูปแบบสมมติ ภายใต้แนวคิดโลกคู่ขนานที่แยกออกจากข้อเท็จจริงทางประวัติศาสตร์ เนื้อเรื่องมุ่งเน้นการนำเสนอความสัมพันธ์ของตัวละคร มากกว่าการเล่าเหตุการณ์ทางสงคราม โดยมีการปรับเปลี่ยนชื่อและลักษณะของตัวละครเพื่อหลีกเลี่ยงการอ้างอิงโดยตรงถึงบุคคลจริง
จุดกำเนิดและประวัติการตีพิมพ์
ประวัติการตีพิมพ์
อโยธยาเอยาวดีเริ่มเผยแพร่ครั้งแรกเมื่อวันที่ 10 กุมภาพันธ์ พ.ศ. 2565 ผ่านทางโซเชียลมีเดียของผู้แต่ง ในรูปแบบการ์ตูน 3 ช่องความยาวหนึ่งหน้า ต่อมา ผู้แต่งได้พัฒนาผลงานดังกล่าวเป็นการ์ตูนเรื่องยาว เผยแพร่รายสัปดาห์ผ่านทางเว็บไซต์ ReadAwrite ตั้งแต่วันที่ 10 กุมภาพันธ์ พ.ศ. 2565 ถึง 25 เมษายน พ.ศ. 2569 รวมความยาว 64 ตอน ฉบับรวมเล่มตีพิมพ์และจัดจำหน่ายโดยสำนักพิมพ์โคลเวอร์บุ๊ก มีจำนวนทั้งหมด 4 เล่ม

การแปล
ในเดือนเมษายน พ.ศ. 2569 สำนักพิมพ์จากประเทศญี่ปุ่นได้ซื้อลิขสิทธิ์อโยธยาเอยาวดีเพื่อนำไปแปลและจัดจำหน่าย
การดัดแปลง
ในเดือนสิงหาคม พ.ศ. 2568 มีประกาศว่าอโยธยาเอยาวดีจะดัดแปลงเป็นแอนิเมชันโดยอนิเมติกซ์ สตูดิโอแอนิเมชันจากประเทศไทยและอำนวยการผลิตโดยโคลเวอร์บุ๊กสตูดิโอ มีกำหนดฉายผ่านช่องยูทูบของสำนักพิมพ์ภายในปี พ.ศ. 2569

ต่อมา ในเดือนพฤษภาคม พ.ศ. 2569 แอนิเมชันอโยธยาเอยาวดีได้รับคัดเลือกจัดสรรเงินทุนอุดหนุนการสร้างจากกรมส่งเสริมวัฒนธรรม โดยเป็นส่วนหนึ่งของโครงการเงินอุดหนุนสนับสนุนภาพยนตร์ สารคดี และแอนิเมชันไทย เพื่อการขับเคลื่อนอุตสาหกรรมและส่งเสริมการสร้างซอฟต์พาวเวอร์ไทย ประจำปีงบประมาณ พ.ศ. 2569
ผู้แต่ง
ผู้แต่งใช้นามปากกาว่า Amulin โดยชื่อจริงว่า ชาลิสา ลิมปิผลไพบูลย์ ชื่อเล่นว่า โบ เกิดเมื่อวันที่ 6 เมษายน พ.ศ. 2538 จบการศึกษาจากโรงเรียนวารีเชียงใหม่ และเคยศึกษาที่คณะมนุษยศาสตร์ มหาวิทยาลัยเชียงใหม่ สาขาวิชาภาษาอังกฤษ ก่อนออกจากการศึกษาเพื่อฝึกฝนด้านกอล์ฟ ชาลิสา ลิมปิผลไพบูลย์ มีผลงานอื่น เช่น บุษบาเสี่ยงตรีน เป็นเว็บตูนที่ได้แรงบันดาลใจจากวรรณคดี
กระแสตอบรับ
อโยธยาเอยาวดีได้รับความสนใจจากผู้อ่านในสื่อออนไลน์ โดยเฉพาะในกลุ่มผู้อ่านการ์ตูนและวัฒนธรรมบอยเลิฟทั้งในประเทศไทยและต่างประเทศ โดยมีผู้อ่านชาวต่างชาตินำไปแปลเป็นภาษาอื่นๆ อย่างไม่เป็นทางการ เช่น ภาษาพม่า ภาษาเกาหลี และสำนักพิมพ์จากประเทศญี่ปุ่นซื้อลิขสิทธิ์เพื่อนำไปแปลเป็นภาษาญี่ปุ่นอย่างเป็นทางการ อโยธยาเอยาวดีได้รับการกล่าวถึงในฐานะตัวอย่างของการนำประวัติศาสตร์มาตีความใหม่ในรูปแบบร่วมสมัย
ความนิยมของอโยธยาเอยาวดีทำให้กลุ่มผู้อ่านเกิดความสนใจท่องเที่ยวตามรอยประวัติศาสตร์ที่เป็นต้นแบบของการ์ตูน และสนใจองค์ประกอบของการ์ตูนที่ได้แรงบันดาลใจมาจากประวัติศาสตร์และวัฒนธรรมของพม่า ตัวอย่างเช่น กรณีของกุหลาบมอญ อันเป็นดอกไม้ที่มีกลิ่นหอมเป็นที่โปรดปรานของตัวละครหลักในการ์ตูนนั้น ทำให้ผู้อ่านการ์ตูนเกิดความสนใจและเสาะหาเครื่องหอมประเภทต่างๆ ที่มีกลิ่นของกุหลาบมอญ เช่น น้ำหอม เทียนหอม และน้ำปรุง เป็นต้น ซึ่งกระแสความสนใจดังกล่าวนำไปสู่การทำแคมเปญการตลาดร่วมกันระหว่างแบรนด์น้ำหอมไทย ARAMO AROMA และอโยธยาเอยาวดีในเดือนกุมภาพันธ์ พ.ศ. 2568 วางจำหน่ายน้ำหอมกลิ่นกุหลาบมอญ รวมไปถึงเครื่องหอมและชุดสินค้าที่ได้แรงบันดาลใจจากตัวละครหลักในเรื่อง ใน
หลาบมอญ รวมไปถึงเครื่องหอมและชุดสินค้าที่ได้แรงบันดาลใจจากตัวละครหลักในเรื่อง ในปีเดียวกัน การ์ตูนเรื่องอโยธยาเอยาวดียังมีแคมเปญการตลาดและจำหน่ายสินค้าร่วมกับร้านแซนด์วิชไข่ Egg Day และร้านเครื่องประดับ Applesin อีกด้วย
นอกจากนี้ อโยธยาเอยาวดี ยังจัดกิจกรรมพิเศษร่วมกับร้านขนมและเครื่องดื่มเครือร้านอะนิเมทสาขากรุงเทพ อันได้แก่ กิจกรรม อโยธยาเอยาวดี x Gratte animate Bangkok ในเดือนธันวาคม พ.ศ. 2568 และ คาเฟ่อีเวนต์ [อโยธยาเอยาวดี] x animate JMA cafe Bangkok ในเดือนมีนาคม - เมษายน พ.ศ. 2569 ทั้งนี้ผู้แต่งคาดว่าการวางจำหน่ายตัวเล่มที่ร้านอะนิเมทและการจัดกิจกรรมพิเศษดังกล่าวอาจเป็นอีกปัจจัยหนึ่งที่ทำให้สำนักพิมพ์หนึ่งจากประเทศญี่ปุ่นเกิดความสนใจซื้อลิขสิทธิ์ของอโยธยาเอยาวดีเพื่อแปลเป็นภาษาญี่ปุ่น

ณ เดือนเมษายน พ.ศ. 2569 อโยธยาเอยาวดีมียอดอ่านบนเว็บไซต์ ReadAwrite ถึง 13.7 ล้านครั้ง
ประเด็นที่เกี่ยวข้อง
ในเดือนเมษายน พ.ศ. 2569 อโยธยาเอยาวดี ได้รับการกล่าวถึงเป็นวงกว้างในสื่อสังคมออนไลน์ เนื่องจากเกิดข้อวิพากษ์วิจารณ์ว่าละครโทรทัศน์เรื่อง หงสาวดี มีองค์ประกอบบางส่วนที่คล้ายคลึงกับอโยธยาเอยาวดี ในเวลาต่อมา ผู้แต่งอโยธยาเอยาวดีและผู้เขียนบทหงสาวดีจึงออกแถลงชี้แจงว่าในปี พ.ศ. 2568 ทางผู้ผลิตละครโทรทัศน์เคยติดต่อเจรจาเพื่อซื้อลิขสิทธิ์ผลงานการ์ตูนเพื่อนำไปพัฒนา แต่การเจรจาไม่สำเร็จและไม่ได้มีการทำสัญญาเกิดขึ้น ต่อมา ผู้ผลิตละครได้ออกแถลงการณ์ชี้แจงว่าเนื้อหาของละครพัฒนาจากข้อมูลทางประวัติศาสตร์ และไม่ได้มีการคัดลอกผลงานดังกล่าว อย่างไรก็ตาม ประเด็นดังกล่าวยังคงมีการกล่าวถึงในสื่อสังคมออนไลน์ เนื่องจากองค์ประกอบบางส่วนใน หงสาว
นดังกล่าวยังคงมีการกล่าวถึงในสื่อสังคมออนไลน์ เนื่องจากองค์ประกอบบางส่วนใน หงสาวดี ไม่ปรากฎในประวัติศาสตร์ แต่กลับคล้ายคลึงกับองค์ประกอบที่ผู้แต่ง อโยธยาเอยาวดี แต่งเสริมขึ้นมา
ในช่วงเวลาไล่เลี่ยกัน ผู้แต่งอโยธยาเอยาวดีถูกบุคคลที่สามขู่แจ้งความดำเนินคดีฐานหมิ่นพระบรมเดชานุภาพตามประมวลกฎหมายอาญา มาตรา 112 ด้วยข้อกล่าวหาว่าทำให้พระมหากษัตริย์ในอดีต "ดูผิดเพศ" อย่างไรก็ตาม ปัจจุบันไม่ปรากฎว่าบุคคลดังกล่าวได้ดำเนินการฟ้องตามที่ขู่หรือไม่

อ้างอิง

แหล่งข้อมูลอื่น

* อโยธยาเอยาวดี ที่ readAwrite
* Teaser อโยธยาเอยาวดี ตอนที่ 1 ที่ยูทูบ